Vloedwater tref tehuis | News24
Vloedwater tref tehuis
andlt;Vrywilligers het gister ingespring om die kamers by Huis Tevrede skoon te maak ná 'n oorstroming Sondagoggend. Jacob du Preez was een van dié wat die modder in een van die kamers weggeskraap het.
Inwoners van Huis Tevrede hier het Maandagoggend nog geskok in groepies gesit nadat hul kamers Sondagoggend oorstroom is.
Van die ander het hand gegee met die opruim van modder en slik uit die kamers.
Beddens en hangkaste het in die oorstroming omgeval en het vol modder, buite die kamers gestaan om in die flou sonnetjie droog te word.
By een deur het 'n hoop nat, modderige skoene gelê.
Janita Pretorius, eienaar van Huis Tevrede, het vertel hoe dankbaar hulle was om drie inwoners se kunstande, wat hulle baie onlangs gekry het, asook 'n nuwe bril van 'n ander inwoner, tussen die modder te vind. Dié artikels het op die inwoners se bedkassies gelê toe die vloedwater die eiendom Sondagoggend omstreeks 02:00 getref het.
"Ons is nog besig om deur die klere te sif om te kyk wat gered kan word. Ek is bevrees dat daar nie baie sal wees wat ons kan red nie. Baie selfone het ook in die slag gebly.
Marina du Plessis, 'n inwoner, het stadig nader gestap en met trane in die oë gesê: "Ek het alles verloor, weet jy. My skoene, klere, tot my selfoon. Alles."
Een man het op sy eie gestaan met 'n klein pakkie, en drie ander artikels in sy hande. "Dit is goedjies wat hy gered het toe ons so vinnig uit die kamers moes vlug. En hy het dit nog nooit weer neergesit nie," het 'n vrou saggies opgemerk.
Gerhardus Saunders, wat in 'n rystoel is, is spyt dat hy nie sy Bybel kon red nie.
Pretorius het gesê die meeste boeke, insluitend die Bybels, kon nie gered word nie aangesien dit deurnat geword het.
"Maar gelukkig is so baie mense se harte en hande oop en ons het al sewe nuwe Bybels ontvang van weldoeners, terwyl ander gehelp het om die matte skoon en droog te kry.
"Ander het weer die kamers skoongespuit van al die modder, en ander help om die matrasse skoon en droog te kry. Sondagaand het ons vir die inwoners 'n familiebed gemaak eerder as om hulle by vreemde mense te laat slaap. En hét hulle dit nou geniet. Dit was so wonderlik om te ervaar, ek het sommer 'n knop in die keel gekry," het Pretorius gesê.
Pretorius het weldoeners bedank wat kom help het met die opruiming.
"Gelukkig het ander goedhartige mense aangebied om etes vir die mense te berei, want ek kry amper nie kans om kos te maak met al die opruiming nie," het Pretorius gesê